钦定古今图书集成/理学汇编/经籍典/第052卷 > 易有太极图
## 钦定古今图书集成/理学汇编/经籍典/第052卷 > 易有太极图

《易》者，三才之道，《河图》当分作三宫看，三才之象也。其
中宫天五地十，太极也。谓理气象数所以为万化之
根本者，全体已具而未分，浑然居中，而举天地万物，
生生化化，尽无以出于此，亦无以加于此，故曰太极。
盖中宫之五，其一其三其五，总之则九天也；其二其
四，总之则六地也。合九与六，已具十五之全数矣。愚
故曰：“天地真元之数止有五，其六、其七、其八、其九、其
十，则各因五而得数，以配上五者而已。”曰五曰十则
数也。五为阳，十为阴，阴阳气也。五为奇，十为偶，奇偶
象也。析而言之，三二之合，则天地也；三个五则三才
各一天地也；九与六则老阴老阳，七与八则少阴少
阳也；其十五则《洛书》纵横之数，亦五行生成之数也，
以五乘十，以十乘五，则又《大衍》之数五十也，是曰“理”、
曰“气”，曰“象”、曰“数”，靡不全具，浑然为一，于中而未分，岂
非两仪未判之太极乎